Hermies-hoof se deur staan vir almal oop | Netwerk24
09 Februarie 2017 15:21
Hermanus Hoërskool bied 'n wye verskeidenheid van geleenthede aan elke leerder in die skool. Daar is 'n gees in die skool van passie en trots en respek. Hierdie eienskappe is nie vanself gevestig nie. Dit was 'n spanpoging tussen personeel, leerders en ouers. En die resultaat is 'n skool met kinders wat 'n passie en 'n trots het vir hulle skool. En oor vyf jaar het ek gesien hoe hierdie eienskappe net sterker word.
My versoek aan graad 8-leerders se ouers, is dat julle groot asseblief probeer om julle kinders positief te beïnvloed vir hulle 5 jaar in Hermanus. Probeer betrokke raak by die aktiwiteite en help die OOV met geldinsamelings waar julle kan. Dit is baie algemeen dat so baie ouers sug, en nooit tyd het nie, en glo dat as hulle skoolgeld betaal, hulle genoeg doen. Dit is so verkeerd om so te dink. Deur positief oor die skool te wees, het jy ook 'n positiewe invloed op jou kind se houding teenoor die skool.
Ouers wat ongelukkig is oor gebeure by die skool, maak 'n afspraak met die skoolhoof, Greg Hassenkamp. Sy deur staan vir almal oop, en hy luister graag na opbouende kritiek, en positiewe bydraes.
Ons moet ons kinders weer begin leer om selfstandig en onafhanklik te wees. Ons moet ophou om te probeer intree vir ons kinders vir elke klein dingetjie. Hulle moet kan opstaan vir hulleself, want wanneer hulle skool verlaat, kan ons as ouers nie elke keer intree as dinge moeilik raak nie.